Vermiste Karl Reich: ‘Ek weet nie hoekom hulle my pa moes vermoor’Karl Reich (82) (Foto: Facebook) “Ek is oorweldig, hartseer, in skok.” Só het Belinda Ferreira, dogter van die 82-jarige Karl Reich, gesê nadat haar pa se liggaam vandeesweek opgespoor is. Reich is verlede jaar as vermis aangemeld nadat hy op 24 September spoorloos by sy huis op Welkom in die Vrystaat verdwyn het. Bure het destyds ondersoek ingestel toe Reich se motorhek oopgestaan het. Maroela Media het vroeër berig twee mans is Vrydag deur die Valke in Welkom in hegtenis geneem in verband met die ontvoering van en moord op Reich. Een van die mans het intussen die plek aan die Valke uitgewys waar Reich se liggaam destyds gelaat is, en dit is opgespoor waar dit maande gelede al deur die staat begrawe is, het ao. Lynda Steyn, woordvoerder van die Valke, gesê. Die ondersoek is in Mei vanjaar aan die Valke oorhandig wat tot die inhegtenisneming van Thanki Motseki (27) en Mojalefa Tseki (34) gelei het. Dit het daarna aan die lig gekom dat dié twee Reich destyds na bewering verwurg het waarna hulle met twee televisiestelle, kruideniersware en Reich se liggaam in die kattebak van een van die twee gesteelde motors na Pretoria gevlug het. Daar het hulle Reich se liggaam na bewering langs die snelweg gelaat. Die liggaam is reeds die dag ná die moord op 25 September gevind, maar is nooit geïdentifiseer nie en is dus deur die staat begrawe. “My pa is gevind! Ek is werklik geseën. Ons het almal gemengde gevoelens en sal op Welkom by ŉ gastehuis byeenkom kom om die verstommende span wat my pa binne net drie weke gevind het, te ontmoet. “Daar is soveel mense wat van die begin af by die saak betrokke was. Ek weet nie of ek hulle name mag noem nie. Dankie! Woorde laat my in die steek. “Ek het so ŉ wonderlike geskenk van kameraadskap en ondersteuning gekry. Ons het nie op veel gehoop nie en het gewoond geraak daaraan om teleurgestel te word,” het Ferreira geskryf, waarna sy ook die ondersoekbeamptes bedank het. Ferreira sê sy het altyd bly glo dat haar pa gevind gaan word, tog het sy steeds talle vrae. “Ek het my pa, niks is belangriker nie, dis al wat ek wou gehad het. Ek het ŉ innerlike vrede wat verstommend is. Die trane loop wél, daar is skok, alles is oorweldigend, maar ek het my pa. “Pa, ek weet nie hoekom hulle jou moes vermoor nie, geen rede gaan ooit goed genoeg wees nie. Hulle het jou soos rommel uit die motor gegooi. Ek is nie seker hoe lank jou liggaam langs die pad gelê het nie, maar iemand het dit aangemeld. Dankie, ook aan dié persoon. My grootste vrees was dat hy (Reich) soos vullis neergegooi en agtergelaat is.” Ferreira sê sy het dikwels gewonder wanneer haar gebede verhoor gaan word, maar dat die regte mense oor die familie se pad gestuur is om Reich te help vind. “Pa, jy is in ŉ beter plek, ons paadjie eindig nie hier nie.” Ferreira het gesê die familie begin nou met die pad na genesing en dat sy bid dat haar kinders nie ander sal haat nie, maar hulle harte sal open vir vergifnis. Volgens die polisie sal Reich se liggaam vandeesweek opgegrawe word en aan sy familie besorg word. Motseki en Tseki verskyn Dinsdag in die hof op Welkom.